Նոյեմբերի 11 (ֆիլմ)

Նոյեմբերի 11 (լեհերեն՝ 11 listopada), լեհական գեղարվեստական կինոնկար, որ 2008 թվականին նկարահանել են լեհ կինոռեժիսորներ ու սցենարիստներ Կամիլ Կուլչիցկին և Ուրշուլա Շալատան։ Ֆիլմը հիմնված է 1939 թվականի օգոստոսից նոյեմբեր Վարշավայում ու նրան մերձակա Զելոնկա փոքրիկ քաղաքում իրականում տեղի ունեցած դեպքերի վրա։ Կինոնկարի պաշտոնական առաջին ցուցադրությունը կայացել է 2008 թվականի նոյեմբերի 9-ին Վարշավայի  «Վիսլա» կինոթատրոնում։ Դրանից մեկ տարի անց ֆիլմը թողարկվել է DVD-ի տեսքով, իսկ 2011 թվականի նոյեմբերի 11-ին կայացել է նրա հեռուստատեսային պրեմիերան։

2008 թվականին Կամիլ Կուլչիցկին և Ուրշուլա Շալատը իրենց այս ֆիլմի ստեղծման համար արժանացել են Զելոնկայի բարեկամների ընկերության պարգևին՝ «Տարվա իրադարձություն» անվանակարգում։

Ֆիլմի դիպաշարը 
 
Գործողությունները հիմնականում ծավալվում են Վարշավայի մերձակա Զելոնկա քաղաքում, Երկրորդ աշխարհամարտի սկսվելուց կարճ ժամանակ անց և գերմանացիների կողմից Լեհաստանի զավթման (օկուպացիայի) առաջին ամիսներին։ Կինոնկարը պատմում է զելենագուրացի մի խումբ սկաուտների մասին, ովքեր, ցանկանալով նոյեմբերի 11-ին նշել Լեհաստանի Անկախության տոնը, նախօրեին իրենց ձեռքով պատրաստում և քաղաքի փողոցներում ի ցույց են դնում Մարիա Կոնոպնիցկայի հայրենասիրական «Rota» («Երդում») բանաստեղծության տողերով մեկուկես տասնյակ պաստառներ ու լոզունգներ։ Գերմանացիներն այդ արարքի համար նրանց կալանավորում են և որոշ ժամանակ անց գնդակահարում մոտակա անտառում։ 

Ֆիլմում դերակատարումներով հանդես են եկել Յացեյ Սկվոռնեկը, Արթուր Յարզանբեկը, Մարիուշ Դոմագալան, Բարտոշ Կուլիկովսկին, Պավել Մարչուկը, Սլավոմիր Կոցը, Մարցին Բիտնևսկին և այլք։

Կինոնկարը վաճառքի չի հանվել, վարձույթում չի հայտնվել, պարզապես DVD-ների տեսքով բաշխվել է կինոցուցադրումների ժամանակ։ Ընդ որում՝ Զելոնկայից հետո առաջին ցուցադրություն-հանդիպումներից մեկը կազմակերպվել է Ժողովրդական հիշողության ինստիտուտի կրթական կենտրոնում։

«Նոյեմբերի 11» կինոնկարը դիտելու համար ամբողջությամբ մատչելի է համացանցում։

Ծանոթագրություններ

Արտաքին հղումներ 

 Blog poświęcony produkcji filmu (nieaktualizowany od zakończenia produkcji)
 Film "11 listopada" do obejrzenia online 
 "Przygoda z filmem 11 listopada" - wywiad z Arturem Jarząbkiem, odtwórcą jednej z głównych ról.
 
 Oficjalna strona filmu 

Լեհական ֆիլմեր
Ֆիլմեր Երկրորդ համաշխարհային պատերազմի մասին
2008 ֆիլմեր
Լեհական ռազմական ֆիլմեր
Լեհերեն ֆիլմեր